SL Uradni list Evropske unije C 230/1

Statut Instruct

Konzorcij evropske raziskovalne infrastrukture

(Instruct-ERIC)

(2017/C 230/01)

Kazalo

PREAMBULA

POGLAVJE 1 – SPLOŠNE DOLOČBE

Člen 1 – Opredelitev pojmov

Člen 2 – Ustanovitev Instruct-ERIC

Člen 3 – Sedež in delovni jezik

Člen 4 – Cilji in dejavnosti

Člen 5 – Pregledovanje in financiranje Instruct-ERIC

POGLAVJE 2 – ČLANSTVO

Člen 6 – Članstvo

Člen 7 – Vključitev članov in opazovalcev

Člen 8 – Izstop člana ali opazovalca

Člen 9 – Prenehanje članstva člana ali statusa opazovalca

POGLAVJE 3 – PRAVICE IN OBVEZNOSTI ČLANOV IN OPAZOVALCEV

Člen 10 – Člani

Člen 11 – Opazovalci

Člen 12 – Tretje osebe

POGLAVJE 4 – UPRAVLJANJE IN IZVAJANJE DEJAVNOSTI INSTRUCT-ERIC

Člen 13 – Svet

Člen 14 – Direktor

Člen 15 – Centri Instruct in Splošni forum centrov

Člen 16 – Izvršni odbor

Člen 17 – Neodvisni znanstveni svetovalni odbor

Člen 18 – Skupine Instruct

Člen 19 – Vozlišče Instruct in osebje

POGLAVJE 5 – FINANCE

Člen 20 – Proračunska načela in računovodski izkazi

Člen 21 – Odgovornost

POGLAVJE 6 – POROČANJE KOMISIJI

Člen 22 – Poročanje Komisiji

POGLAVJE 7 – POLITIKE

Člen 23 – Splošno

Člen 24 – Politika javnega naročanja in davčne oprostitve

Člen 25 – Politika dostopa

Člen 26 – Politika razširjanja

Členi 27 – Politike upravljanja podatkov, intelektualne lastnine in bioloških pripravkov

Člen 28 – Politika zaposlovanja

POGLAVJE 8 – TRAJANJE, LIKVIDACIJA, SPORI, DOLOČBE O USTANOVITVI

Člen 29 – Trajanje

Člen 30 – Likvidacija

Člen 31 – Veljavna zakonodaja

Člen 32 – Spori

Členi 33 – Statut

Člen 34 – Določbe o ustanovitvi

PRILOGA 1 – Seznam članov in opazovalcev

PRILOGA 2 – Finančni prispevek

PRILOGA 3 – Merila za pregledovanje centrov Instruct

PRILOGA 4 – Imenovanje direktorja

PRILOGA 5 – Ocena Instruct-ERIC

PRILOGA 6 – Opredelitev in prenos sredstev ter razporeditev osebja

PREAMBULA

Kraljevina Belgija,

Češka republika,

Kraljevina Danska,

Francoska republika,

Država Izrael,

Italijanska republika,

Kraljevina Nizozemska,

Portugalska republika,

Slovaška republika,

Združeno kraljestvo Velika Britanija in Severna Irska,

v nadaljnjem besedilu: ustanovitveni člani,

ter

Helenska republika,

Kraljevina Španija,

Kraljevina Švedska,

Evropski laboratorij za molekularno biologijo (EMBL),

v nadaljnjem besedilu: ustanovitveni opazovalci, SO SE –

(A) OB PRIZNAVANJU, da sta strukturna in celična biologija bistveni ne le za širjenje temeljnega razumevanja delovanja bioloških sistemov, temveč tudi za podporo napredku v biomedicini in biotehnologiji;

(B) OB SPOZNANJU, da se vodilni položaj Evrope na področju strukturne biologije ne le ohranja, temveč tudi postopno razvija hkrati z znanstvenimi trendi, zlasti z združevanjem strukturne in celične biologije, zaradi česar je razvoj in uporabo evropske infrastrukture ter dostop do nje nujno treba čim bolj povečati, zlasti s skupnim delom;

(C) NA PODLAGI načrta ESFRI, v katerem je bila infrastruktura Instruct opredeljena kot vseevropska razpršena infrastruktura, katere glavna naloga je olajšati dostop do vrhunskih raziskovalnih zmogljivosti in strokovnega znanja po Evropi, da bi se tako podprla odlična znanost, ki združuje razumevanje biološke strukture s celično funkcijo;

(D) S PRENOSOM že obstoječih operativnih zadev Instruct (vključno z ureditvami pogodb za osebje, omejenimi sredstvi in ničnimi dolgovi) v okviru pravnega instrumenta za posebne namene Instruct Academic Services Limited na nov pravni subjekt, Instruct-ERIC;

(E) S PODPORO sodelovanju ustanovitvenih in prihodnjih članov Instruct-ERIC, da bi se tako okrepile zmogljivost in konkurenčnost infrastrukture strukturne biologije ter njena sposobnost za podporo odličnim raziskavam v skladu z mednarodnimi standardi ter dosegel učinek na raziskave, inovacije in nazadnje tudi na zdravje; ter

(F) Z RAZVIJANJEM vloge infrastrukture Instruct pri svetovanju financerjem in industriji ter sodelovanju z njimi pri oblikovanju in izvajanju usklajene evropske strategije za naložbe v infrastrukturo strukturne biologije –

DOGOVORILI O NASLEDNJEM:

POGLAVJE 1

SPLOŠNE DOLOČBE

Člen 1

Opredelitev pojmov

1. V tem statutu imajo v nadaljevanju opredeljeni pojmi in izrazi naslednji pomen:

„Odbor za dostop“ je organ, ustanovljen za upravljanje pregledovanja predlogov in prošenj potencialnih uporabnikov za dostop do orodij in storitev, ki jih zagotavlja infrastruktura Instruct-ERIC.

„Splošni forum centrov“ je neizvršni organ, ki vključuje predstavnike vseh centrov Instruct in deluje kot posvetovalni organ, ki išče nove teme in vprašanja, relevantna za Instruct-ERIC, ter jih lahko posreduje izvršnemu odboru v obravnavo.

„Izvršni odbor“ je glavni izvršni upravni odbor za Instruct-ERIC, kot je podrobneje opisano v členu 16.

„Ustanovitveni člani“ so člani Instruct-ERIC na dan, ko začne veljati Izvedbeni sklep Komisije o ustanovitvi Instruct-ERIC.

„Država gostiteljica“ je država, ki gosti vozlišče Instruct.

„Neodvisni znanstveni svetovalni odbor“ ali „NZSO“ je znanstveni in strateški svetovalni organ za svet Instruct (v nadaljnjem besedilu: svet), kot je podrobneje opisano v členu 17.

„Dejavnosti Instruct“ pomenijo zagotavljanje infrastrukture Instruct in transnacionalni dostop do nje ter usklajevanje tečajev usposabljanja in delavnic, kot je opisano v členu 4.

„Centri Instruct“ pomenijo razpršena mesta, na katerih se izvajajo dejavnosti, povezane z Instruct, zlasti zagotavljanje dostopa do infrastrukture ter prispevanje strokovnega znanja, podatkovnih storitev, tehnologije ali zmogljivosti ter dejavnosti usposabljanja, mreženja in sodelovanja z Instruct-ERIC, kot je podrobneje opisano v členu 15.

„Vozlišče Instruct“ je urad ožje ekipe Instruct-ERIC, odgovorne za usklajevanje operativnih dejavnosti Instruct, ki je na dan začetka veljavnosti tega statuta večinoma (vendar ne izključno) v državi gostiteljici, na uradnem sedežu Instruct-ERIC na Univerzi v Oxfordu, v Združenem kraljestvu. Vozlišče med drugim zajema elemente, opisane v členu 19.

„Notranji poslovnik“ pomeni politiko upravljanja in izvajanja Instruct-ERIC, kot jo je potrdil svet Instruct-ERIC (člen 13).

„Medvladna Organizacija“ pomeni organizacije, ki so bile ustanovljene kot pravne osebe v skladu z mednarodnim pravom in so jih kot take priznali javni organi države članice gostiteljice ter člani takih organizacij, kot je opredeljeno v členu 23(1) Direktive 92/12/EGS.

„Član“ pomeni člana Instruct-ERIC.

Člen 2

Ustanovitev Instruct-ERIC

1. Ustanovi se evropska raziskovalna infrastruktura, ki se imenuje „Integrirana strukturna biologija“, v nadaljnjem besedilu: Instruct.

2. Instruct ima pravno obliko Konzorcija evropske raziskovalne infrastrukture (ERIC), ki je ustanovljen v skladu z določbo uredbe o ERIC (ES) št. 723/2009, kakor je bila spremenjena z Uredbo Sveta (EU) št. 1261/2013, in se imenuje „Instruct-ERIC“.

Člen 3

Sedež in delovni jezik

1. Uradni sedež Instruct-ERIC je v Oxfordu, v Združenem kraljestvu.

2. Delovni jezik Instruct-ERIC je angleščina.

Člen 4

Cilji in dejavnosti

1. Cilj Instruct-ERIC je vzpostaviti in upravljati razpršeno vseevropsko raziskovalno infrastrukturo, imenovano Instruct, ter zlasti:

(a) omogočiti razvoj integrativne strukturne celične biologije;

(b) omogočiti nadzorovan dostop do vrhunskih evropskih zmogljivosti in specialističnega strokovnega znanja na področju strukturne biologije;

(c) spodbujati razvoj tehnologije Instruct ter

(d) zagotoviti usposabljanje za integrativne tehnike na področju strukturne biologije.

2. S tem namenom Instruct-ERIC izvaja in usklajuje različne dejavnosti, med drugim tudi:

(a) tiste, ki jih ponujajo centri Instruct, kot so zagotavljanje infrastrukture skupnosti uporabnikov strukturne biologije, ter druge dejavnosti Instruct v zvezi z usposabljanjem, mreženjem in razširjanjem;

(b) ustanovitev in upravljanje vozlišča Instruct, ki zagotavlja osrednjo usklajevalno vlogo za vse dejavnosti Instruct, ki jih ponujajo centri Instruct;

(c) zagotovitev dostopa do infrastrukture strukturne biologije v centrih Instruct z uporabo spletnega portala Instruct, ki vključuje medsebojne strokovne preglede, in časovno razporejanje dostopa, rezerviranega za uporabnike Instruct, ki ga izvaja center Instruct;

(d) usklajevanje tečajev usposabljanja in delavnic o tehnikah in metodah, pomembnih za strukturno celično biologijo, ki ga izvaja vozlišče Instruct, s čimer se omogoča razširjanje strokovnega znanja, spodbujanje izmenjave in sorazvoj z industrijo;

(e) usklajevanje skupnih programov med centri Instruct, ki ga izvaja vozlišče Instruct, pri čemer ti programi podpirajo nove tehnične in tehnološke pristope, ki omogočajo boljše povezovanje med tehnologijami strukturne biologije;

(f) usklajevanje programov s podjetji, ki razvijajo inovativne tehnologije strukturne biologije, da se omogočita njihovo učinkovito uvajanje v centrih Instruct ter dostop do njih za akademske in industrijske raziskovalce v Evropi;

(g) povezovanje skupnosti za strukturno, celično in sistemsko biologijo z usklajevanjem skupnih dejavnosti, vključno s sejami, konferencami in delavnicami;

(h) vse druge povezane ukrepe, ki prispevajo h krepitvi raziskovalnih dejavnosti v evropskem raziskovalnem prostoru.

3. Instruct-ERIC gradi in deluje na neprofitni podlagi z namenom nadaljnjega spodbujanja inovacij ter prenosa znanja in tehnologije. V omejenem obsegu lahko opravlja tudi gospodarske dejavnosti, če so tesno povezane z njegovo glavno nalogo in ne ogrožajo njenega izpolnjevanja.

Člen 5

Pregledovanje in financiranje Instruct-ERIC

1. Pretekli dosežki in prihodnji načrti Instruct ter učinkovitost Instruct-ERIC se vsakih pet let formalno pregledajo v skladu s Prilogo 5, da se pomagajo določiti vrednost in učinek skupnih naložb, obseg in oblika prihodnjega financiranja ter prihodnje članstvo.

2. Svet je odgovoren za odobritev zahtev in časovnega načrta za pregled.

3. Direktor je odgovoren za pripravo in predložitev poročila o pregledu, pri čemer upošteva prispevek centrov Instruct, neodvisnega znanstvenega svetovalnega odbora (NZSO) in po potrebi drugih organov. Prihodnje naložbe Instruct-ERIC in finančni prispevki, ki se v skladu s členom 10 zahtevajo od članov, se določijo na podlagi rezultata teh pregledov in za petletno obdobje ter se medtem ne zvišajo brez soglasne odobritve sveta v skladu s členom 13.

4. Svet določi časovni načrt pregleda tako, da je rezultat pravočasno na voljo članom, da se lahko ti odločijo o svojem prihodnjem članstvu pred začetkom naslednjega petletnega obdobja financiranja.

POGLAVJE 2

ČLANSTVO

Člen 6

Članstvo

1. Naslednji subjekti lahko postanejo člani Instruct-ERIC, kot določa Uredba Sveta 723/2009:

(a) države članice Evropske unije (v nadaljnjem besedilu: države članice);

(b) pridružene članice Evropske unije (v nadaljnjem besedilu: pridružene države);

(c) tretje države, ki niso pridružene države (v nadaljnjem besedilu: tretje države);

(d) medvladne organizacije.

Pogoji za vključitev članov in opazovalcev so določeni v členu 7.

2. V Instruct-ERIC so včlanjene vsaj ena država članica in dve drugi državi, ki sta državi članici ali pridruženi državi. Druge države članice, pridružene države, tretje države, ki niso pridružene države, in medvladne organizacije se lahko kadar koli pridružijo v skladu s postopki iz člena 7.

3. Države članice in pridružene države imajo skupaj večino glasovalnih pravic v svetu v skladu s spremenjeno Uredbo Sveta (ES) št. 723/2009 in členom 13 Statuta. Člani, opazovalci in subjekti, ki jih zastopajo, so navedeni v Prilogi 1.

Člen 7

Vključitev članov in opazovalcev

1. Države članice, pridružene države, tretje države, ki niso pridružene države, in medvladne organizacije lahko kadar koli pod enakimi pogoji zaprosijo za članstvo v Instruct-ERIC. Pogoji za sprejem novih članov so naslednji:

(a) prosilci za članstvo predložijo pisno vlogo predsedniku sveta;

(b) prosilec v vlogi za članstvo opiše, kako bo prispeval k ciljem in nalogam Instruct-ERIC iz člena 4 ter kako bo izpolnjeval obveznosti iz člena 10;

(c) za sprejem novih članov je potrebna odobritev sveta v skladu s členom 13 in

(d) člani se zavežejo k vsaj petletnemu članstvu v Instruct-ERIC.

2. Subjekti iz člena 6, ki želijo prispevati k Instruct-ERIC, vendar še ne morejo postati člani, lahko zaprosijo za status opazovalca. Pogoji za vključitev opazovalcev so naslednji:

(a) opazovalci se vključijo za dveletno obdobje. Opazovalec lahko zaprosi za enoletno podaljšanje statusa opazovalca;

(b) kandidati za status opazovalca predložijo pisni predlog predsedniku sveta. V tem predlogi morajo biti opredeljeni časovni načrti in ključni koraki na poti do članstva. Opazovalci lahko kadar koli zaprosijo za članstvo.

Člen 8

Izstop člana ali opazovalca

1. Član lahko kadar koli izstopi iz Instruct-ERIC, če vsaj šest mesecev vnaprej svetu predloži pisno obvestilo in je njegovo članstvo trajalo vsaj dve leti. Če se obvestilo predloži do 30. junija katerega koli leta, izstop začne veljati ob koncu istega proračunskega leta, v katerem je bilo predloženo obvestilo, in sicer 31. decembra. Če se obvestilo predloži po 30. juniju, mora član plačati članarino in prispevati k dejavnostim Instruct-ERIC, dokler izstop ne začne veljati 31. decembra naslednje leto. S prenehanjem članstva ni več potrebno plačevanje članarine.

2. Član, ki izstopi, še naprej prispeva k dejavnostim Instruct-ERIC in v proračun Instruct-ERIC, dokler izstop ne začne veljati. Pred izstopom je treba ugotoviti, katera sredstva Instruct-ERIC je član, ki izstopa, morda kupil, pojasniti je treba njihovo lastništvo in jih po potrebi vrniti vozlišču Instruct.

3. Člani, ki izstopijo, nimajo niti pravice do povračila ali nadomestila prispevkov niti pravice zahtevati sredstev Instruct-ERIC.

4. Opazovalec lahko kadar koli izstopi s predložitvijo pisnega obvestila svetu.

Člen 9

Prenehanje članstva člana ali statusa opazovalca

1. Svet lahko prekine članstvo člana, če so izpolnjeni naslednji pogoji v skladu s členom 13:

(a) član resno krši eno ali več svojih obveznosti iz Statuta in

(b) član ni odpravil tovrstne kršitve v šestih mesecih od datuma, ko je o njej obveščen.

2. Član ima možnost, da pred sprejetjem odločitve predstavi svoje stališče svetu. Član, katerega članstvo je prenehalo, še naprej prispeva k dejavnostim Instruct-ERIC in v proračun Instruct-ERIC, dokler izstop ne začne veljati.

3. Po sprejetju odločitve o prenehanju članstva člani nimajo niti pravice do povračila ali nadomestila prispevkov niti pravice zahtevati sredstev Instruct-ERIC.

4. Svet lahko kadar koli s pisnim obvestilom prekine sodelovanje opazovalca v svetu, če opazovalec ni več zavezan ciljem Instruct-ERIC, kot so opredeljeni v Statutu.

POGLAVJE 3

PRAVICE IN OBVEZNOSTI ČLANOV IN OPAZOVALCEV

Člen 10

Člani

1. Pravice članov vključujejo:

(a) pravico do udeležbe in glasovanja na sejah sveta, kot je opredeljena v členu 13;

(b) dostop do infrastrukture v centrih Instruct, za katere velja postopek dostopa, ter do tečajev usposabljanja, delavnic in drugih dejavnosti in

(c) uporabo znamke Instruct-ERIC v skladu z dogovorjeni smernicami o uporabi znamk.

2. Vsak član:

(a) plača letni prispevek za članstvo, ki je določen v Prilogi 2 ali izračunan na podlagi drugih mehanizmov, ki jih na podlagi člena 13 odobri svet;

(b) imenuje največ dva delegata, ki zastopata člana v svetu;

(c) svoja delegata v celoti pooblasti, da glasujeta o vseh vprašanjih, ki se obravnavajo na sejah sveta in so vključena na dnevni red, ob upoštevanju določbe, da ima vsak član en glas;

(d) si čim bolj prizadeva zagotavljati podporo centru Instruct, katerega gostitelj je, ob upoštevanju notranjih postopkov pregleda in naložb, da mu omogoči uresničevanje njegovih zavez, kot so bile opredeljene ob imenovanju. Te zaveze se podrobno določijo v sporazumu o ravni storitve med ustanovo gostiteljico centra Instruct in Instruct-ERIC;

(e) se strinja s pričakovanjem, da morajo člani gostiti center Instruct v skladu s Prilogo 3: Merila za pregledovanje centrov Instruct in kot je določeno v členu 15, in

(f) sprejme harmonizirane standarde pri razvoju in izvajanju nacionalnih virov in orodij.

Člen 11

Opazovalci

1. Pravice opazovalcev vključujejo:

(a) prejemanje dokumentov sveta, udeležbo na sejah sveta in pravico do govora na teh sejah brez pravice glasovanja;

(b) možnost imenovanja največ dveh delegatov, ki lahko zastopata opazovalca v svetu;

(c) Opazovalci lahko za dostop do Instruct-ERIC zaprosijo na isti podlagi kot uporabniki, ki niso člani Instruct-ERIC, kot določa člen 25(5).

Člen 12

Tretje osebe

Da bi spodbudil razvoj in uveljavljanje inovativnih infrastruktur strukturne biologije, Instruct-ERIC navezuje stike s tretjimi osebami, ki ponujajo specializirano strokovno znanje ali izkušnje. Partnerstva bodo temeljila na sporazumih, ki bodo določali zagotavljanje in dostavo dogovorjenih del ali storitev.

POGLAVJE 4

UPRAVLJANJE IN IZVAJANJE DEJAVNOSTI INSTRUCT-ERIC

Člen 13

Svet

1. Svet je v skladu z določbami tega statuta odgovoren za splošno vodenje in nadzor Instruct-ERIC. Svet sestavljajo predstavniki članov (člen 6). Vsak član ima pravico do enega glasu, vsi glasovi pa so enakovredni, pri čemer se za odsotne člane ali člane, ki se vzdržijo glasovanja, v skladu s členom 13(5) šteje, da niso glasovali.

2. Opazovalci, ki se udeležijo sej sveta, nimajo pravice glasovati.

3. Predsednik skliče zasedanje sveta vsaj dvakrat v koledarskem letu ali kadar koli na zahtevo vsaj treh članov.

4. Šteje se, da je svet sklepčen, če sta na seji prisotni vsaj dve tretjini članov, ki si po najboljših močeh prizadevajo doseči soglasje.

5. Države članice in pridružene države imajo vedno skupaj večino glasovalnih pravic v svetu. Če kadar koli države članice ali pridružene države predstavljajo manj kot polovico prisotnih in glasujočih članov, imajo te države kot člani skupaj 51 % glasovalnih pravic v Instruct-ERIC, ki se enakovredno porazdelijo mednje. Preostale glasovalne pravice se enakovredno porazdelijo med ostale prisotne in glasujoče člane, ki niso države članice ali pridružene države. Če se kadar koli pojavi ta okoliščina, se sklicevanje na en glas v členu 13(1) nanaša na glasovalne pravice, ki jih član uveljavlja v skladu s tem členom 13(5).

6. Soglasna odobritev prisotnih in glasujočih članov je potrebna za naslednje odločitve:

(a) spremembe modela za izračun zahtevanih finančnih prispevkov članov in odobritev prispevkov članov v naravi za podporo osebju vozlišča Instruct, kot je opisano v Prilogi 2;

(b) predloge za spremembo Statuta Instruct-ERIC in predložitev Evropski komisiji v odobritev, ob upoštevanju zahtev iz člena 11 Uredbe (ES) št. 723/2009;

(c) spremembe zahtevanih finančnih prispevkov članov zunaj obdobja, določenega v členu 5;

(d) določitev prispevka medvladnih organizacij v skladu s Prilogo 2.

7. Ob upoštevanju zahtev iz člena 13(5) je odobritev z dvotretjinsko večino prisotnih in glasujočih članov potrebna za naslednje odločitve:

(a) izvolitev predsednika med predstavniki glasujočih članov po imenovanju kandidatov;

(b) imenovanje in razrešitev direktorja;

(c) vključitev novih članov in opazovalcev;

(d) izključitev članov in opazovalcev v skladu s členom 9;

(e) odobritev ali ukinitev centrov Instruct v skladu z merili iz Priloge 3 k temu statutu;

(f) likvidacijo Instruct-ERIC v skladu s členom 30;

(g) sprejetje in po potrebi spremembe notranjega poslovnika za delovanje organov upravljanja, podrejenih odborov in delovnih skupin Instruct-ERIC.

8. Za vse ostale odločitve je ob upoštevanju zahteve iz člena 13(5) potrebna navadna večina prisotnih in glasujočih članov. Da bi se izognili dvomu, navadna večina pomeni več kot polovico glasov prisotnih in glasujočih članov.

Člen 14

Direktor

1. Svet imenuje direktorja na podlagi odprtega razpisnega postopka in ga lahko razreši v skladu s členom 13. Izbira osebe, ki se imenuje za direktorja, poteka po postopku iz Priloge 4.

2. Direktor je pravni predstavnik Instruct-ERIC, kot zahteva člen 12 uredbe o ERIC (ES) št. 723/2009, in je pooblaščen za sklepanje pogodb ter izvajanje drugih pravnih in upravnih postopkov, če je to primerno v skladu z odločitvami sveta. Direktor posluje v vozlišču Instruct in je zadolžen za tekoče upravljanje Instruct-ERIC, vključno z upravljanjem osebja vozlišča. Odgovoren je za izvajanje odločitev sveta in poročanje svetu.

3. Mandat direktorja traja pet let in ga je mogoče s soglasjem sveta podaljšati za nadaljnjih pet let, ob upoštevanju morebitnih zakonitih predčasnih prekinitev s strani sveta.

4. Direktor je odgovoren za razvoj strategije in predložitev predlogov svetu, pri čemer upošteva prispevek NZSO, centrov Instruct, Splošnega foruma centrov in morebitnih drugih primernih virov. Odgovoren je za pripravo in predložitev celovitega poročila o preteklih dosežkih in prihodnjih načrtih za pomoč pri sporočanju podatkov o splošni kakovosti, učinku in produktivnosti naložb Instruct-ERIC ter o tem, ali naj člani še naprej podpirajo njegove dejavnosti v nadaljnjih petih letih.

5. Direktor je odgovoren za ugotavljanje dodatnih virov financiranja za podpiranje dejavnosti Instruct-ERIC, v okviru omejenih gospodarskih dejavnosti, opredeljenih v členu 4.

6. Direktor imenuje osebje vozlišča Instruct.

7. Če se mesto direktorja sprosti, Instruct-ERIC v civilnih zadevah predstavlja predsednik sveta. V takem primeru lahko svet imenuje osebo, ki ji določi pooblastila in odgovornosti in ki prevzame mesto direktorja do imenovanja novega direktorja.

Člen 15

Centri Instruct in Splošni forum centrov

1. Centri Instruct imajo sedež znotraj člana ali, v primeru medvladnih organizacij, znotraj pravnega subjekta ter zagotavljajo infrastrukturo in strokovno znanje za izvajanje nalog in dejavnosti Instruct-ERIC.

2. Svet z neodvisnim medsebojnim strokovnim pregledom izbere nove centre Instruct na podlagi meril, ki jih svet določi v skladu s Prilogo 3.

3. Centri Instruct se z neodvisnim medsebojnim strokovnim pregledom in mnenjem NZSO ocenijo vsaj enkrat v vsakem petletnem obdobju na podlagi meril in ključnih kazalnikov uspešnosti, ki jih določi svet in se posodobijo vsakih pet let, kot je določeno v Prilogi 3.

4. Osebje centrov Instruct, ki ga imenuje koordinator centrov Instruct, da predstavlja dejavnosti dostopa, usposabljanja in mreženja, je združeno v Splošni forum centrov. Splošni forum centrov predstavlja platformo, na kateri lahko centri razpravljajo o vprašanjih ter svetujejo izvršnemu odboru Instruct in svetu o razvoju in uresničevanju dejavnosti Instruct. Splošni forum centrov nima izvršnih pooblastil.

5. Splošni forum centrov se sestane vsaj enkrat na leto na zahtevo izvršnega odbora.

Člen 16

Izvršni odbor

1. Svet imenuje izvršni odbor, ki direktorju pomaga pri izvrševanju njegovih dolžnosti.

2. Izvršni odbor sestavlja največ deset posameznikov iz centrov Instruct, predseduje pa mu direktor. Svet člane in Splošni forum centrov pozove, naj predlagajo največ dva predstavnika iz svojih centrov Instruct. Svet posameznike imenuje za dveletno obdobje z možnostjo enkratnega podaljšanja za nadaljnji dve leti, ob upoštevanju predčasnega zakonitega prenehanja. Zagotovi tudi, da članstvo v izvršnem odboru omogoča pravično zastopanost centrov.

3. Direktor skliče vse seje izvršnega odbora in jim predseduje. Izvršni odbor se sestane vsaj štirikrat vsako leto. Seje lahko potekajo osebno, prek telefona ali drugih praktičnih sredstev, kot vnaprej določi direktor. Datumi sej se določijo in objavijo vnaprej za vsako naslednje poslovno leto, običajno vsaj dva tedna vnaprej. Direktor izvršni odbor zadolži za uresničevanje dejavnosti Instruct-ERIC, kot jih opredeli svet.

4. Direktor izvršnemu odboru naloži vse splošne zadeve, vključno z oblikovanjem predlogov za svet, pripravo in spreminjanjem letnih delovnih načrtov v zvezi z Instruct-ERIC ter zagotavljanjem skladnosti, povezanosti in stabilnosti storitev infrastrukture.

5. Izvršni odbor je odgovoren tudi za:

(a) zagotavljanje informacij direktorju o izpolnjevanju političnih ciljev Instruct-ERIC in o izvajanju njegovih načrtov za njihovo uresničevanje;

(b) nadzor nad sestavo svetovalnih odborov. Imenovanje članov svetovalnih odborov sprejme svet v skladu s členom 13;

(c) zagotavljanje informacij o uspešnosti vozlišča Instruct;

(d) sestajanje z zunanjimi strankami, sodelovanje na področju forumov in konferenc ter sprejemanje predstavnikov posebnih interesnih skupin, kolikor je potrebno za njegovo nalogo podpore in poročanja direktorju;

(e) pripravo poročil za direktorja, po potrebi ali na zahtevo pa tudi za morebitne druge organe ali organizacije;

(f) ugotavljanje možnosti financiranja prek razpisov za zbiranje predlogov z namenom usklajevanja centrov Instruct pri pripravi predlogov, ki jih nameravajo predložiti, in

(g) izvajanje projektov Instruct, ki se financirajo zunaj Instruct-ERIC, ki so skladni s strateškimi cilji Instruct in ki jih podpira en ali več centrov Instruct. Projekte, ki bi lahko preusmerili osredotočenost z glavnih dejavnosti, mora odobriti svet.

Člen 17

Neodvisni znanstveni svetovalni odbor

1. NZSO se ustanovi za svetovanje svetu o vseh znanstvenih in strateških zadevah, ki so pomembne za Instruct-ERIC. Pregleduje uspešnost centrov Instruct, da bi svetu zagotovil priporočila o odobritvi ali ukinitvi raziskovalnih ustanov v obliki centrov Instruct ter mu svetoval o napredku ter prihodnjih strateških in znanstvenih ciljih, potrebah in priložnostih ob upoštevanju svetovnega okvira.

2. NZSO sestavlja vsaj pet in največ osem znanstvenih in tehničnih strokovnjakov, ki jih imenuje svet. Med svojimi člani z navadno večino izvoli predsednika. Mandat imenovanega predsednika se samodejno podaljša, da lahko zaključi svoje obdobje predsedovanja. Člani NZSO niso neposredno vključeni v upravljanje Instruct-ERIC in so običajno strokovnjaki z območij zunaj Evrope. Člane NZSO lahko svetu predlaga direktor. Vsa morebitna navzkrižja interesov je treba prijaviti pred obravnavo s strani sveta. Člani NZSO so imenovani za triletno obdobje z možnostjo enkratnega podaljšanja za eno do tri leta. Podpisati morajo sporazum o nerazkrivanju podatkov, in sicer najpozneje trideset dni po njihovem imenovanju ali pred morebitno izmenjavo zaupnih informacij, kar koli nastopi prej.

3. NZSO se sestane vsaj enkrat na leto, da oceni splošni znanstveni in strateški napredek, ki ga je Instruct-ERIC dosegel glede na svojo znanstveno vizijo in druge izzive.

4. Instruct-ERIC po navodilih sveta povrne članom NZSO upravičene potne stroške in stroške nastanitve.

Člen 18

Skupine Instruct

1. Svet lahko po potrebi ustanovi dodatne odbore, delovne skupine in svetovalne odbore ter določi njihove naloge in mandat.

Člen 19

Vozlišče Instruct in osebje

1. Vozlišče Instruct je urad za centralno upravljanje vsakodnevnih dejavnosti Instruct-ERIC. Zagotavlja podporo tekočemu upravljanju Instruct-ERIC, vključno s pomočjo svetu. Ustanovi in vodi ga direktor, kot določa člen 14.

2. Vozlišče Instruct:

(a) zagotavlja potrebno tekoče upravno in finančno upravljanje in prek direktorja poroča svetu o dejavnostih;

(b) zagotavlja centralno usklajevanje dejavnosti Instruct-ERIC, ki jih izvajajo centri Instruct, ter zagotavlja podporne vire centrom Instruct, kakor je potrebno;

(c) nadalje razvija, posodablja in ohranja organizacijo infrastrukture, postopke, dokumentacijo in komunikacijo ter zagotavlja, da Instruct-ERIC ohranja sposobnost za učinkovito izvajanje visokokakovostnih storitev in dejavnosti.

3. Na podlagi odobritve sveta se v vozlišče Instruct-ERIC lahko napoti osebje iz centrov Instruct, s čimer se ustvari funkcionalna povezava med vozliščem Instruct in centri Instruct.

POGLAVJE 5

FINANCE

Člen 20

Proračunska načela in računovodski izkazi

1. Proračunsko leto Instruct-ERIC se ujema s koledarskim letom.

2. Direktor svetu predstavi letno napoved in odhodke na podlagi napovedi v okviru proračuna za vsako proračunsko leto.

3. Računovodske izkaze Instruct-ERIC revidira neodvisen revizijski organ v skladu z veljavno zakonodajo in predpisi. Revizijska poročila se predstavijo svetu skupaj s poročilom o dejavnostih in finančnem upravljanju Instruct-ERIC.

4. Instruct ERIC deluje v skladu z načeli dobrega finančnega poslovodenja in izpolnjuje zahteve veljavne zakonodaje na področju priprave, evidentiranja, revizije in objave računovodskih izkazov.

5. Instruct-ERIC ločeno evidentira odhodke in prihodke vseh gospodarskih dejavnosti.

Člen 21

Odgovornost

1. Instruct-ERIC je odgovoren za svoje dolgove.

2. Člani niso solidarno odgovorni za dolgove Instruct-ERIC.

3. Finančna odgovornost vsakega člana za dolgove in obveznosti Instruct-ERIC je omejena na njegove prispevke v Instruct-ERIC, kot so določeni v Prilogi 2.

4. Instruct-ERIC sklene potrebna zavarovanja, da se pokrijejo tveganja v zvezi z njegovo gradnjo in delovanjem.

POGLAVJE 6

POROČANJE KOMISIJI

Člen 22

Poročanje Komisiji

1. Instruct-ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Poročilo pripravi direktor ob pomoči izvršnega odbora, odobri ga svet, nato pa se pošlje Komisiji in ustreznim javnim organom v šestih mesecih po zaključku zadevnega proračunskega leta. Ko je poročilo potrjeno, je dostopno javnosti na spletišču Instruct-ERIC.

2. Instruct-ERIC obvesti Komisijo o vseh okoliščinah, ki bi lahko resno ogrozile izvajanje njegovih nalog ali ga ovirale pri izpolnjevanju zahtev iz uredbe o ERIC.

POGLAVJE 7

POLITIKE

Člen 23

Splošno

1. Instruct-ERIC izvaja in posodablja politike o različnih postopkih in procesih v zvezi z delovanjem Instruct-ERIC v skladu s členom 10 Uredbe (ES) št. 723/2009. Dokumente o politikah hrani vozlišče Instruct in so javno dostopni na spletišču Instruct-ERIC.

Člen 24

Politika javnega naročanja in davčne oprostitve

1. Svet odobri podrobna pravila o postopkih javnih naročil in merila, ki jih mora spoštovati Instruct-ERIC. Pri tej politiki javnega naročanja se upoštevajo načela preglednosti, sorazmernosti, vzajemnega priznavanja, enakega obravnavanja in nediskriminacije.

2. Oprostitve plačila DDV in trošarin na podlagi Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in v skladu z Izvedbeno uredbo Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (2) ter na podlagi Direktive Sveta 2008/118/ES z dne 16. decembra 2008 o splošnem režimu za trošarino in o razveljavitvi Direktive 92/12/EGS (3) so omejene na nakupe blaga in storitev, ki jih opravijo Instruct-ERIC in člani Instruct-ERIC za uradno in izključno uporabo Instruct-ERIC, izključno za negospodarske dejavnosti Instruct-ERIC v skladu z njegovimi dejavnostmi. Oprostitve plačila DDV in trošarin se omejijo na nakupe, ki presegajo vrednost 300 EUR.

Člen 25

Politika dostopa

1. Vsak član, ki gosti enega ali več centrov Instruct, uspešnim vložnikom zagotovi dostop do infrastrukture, za katerega se uporablja postopek odobritve dostopa. Vsak center Instruct opredeli del svojih infrastrukturnih zmogljivosti, ki jih da na voljo za projekte z dostopom, odobrenim s strani Instruct. Predloge za dostop do Instruct-ERIC odobri odbor za dostop na podlagi mednarodnega strokovnega pregleda, katerega glavno gibalo je predvsem znanstvena odličnost ter ki upošteva tudi tehnično in operativno izvedljivost.

2. Izvajanje storitev dostopa nadzoruje direktor, ki upošteva:

(a) znanstveni (medsebojni strokovni) pregled projekta;

(b) logistično oceno, ki jo izvedejo centri Instruct, ki sodelujejo pri tehnični izvedljivosti projekta, pričakovani časovni okvir ter časovni razpored dela v centru in

(c) vire, bodisi finančne bodisi v naravi, ki jih center Instruct in vozlišče Instruct dasta na voljo za podporo pri zahtevanem dostopu, zlasti zmogljivost za dostop do Instruct v zahtevanem centru Instruct, ter zadostna sredstva za osrednji dostop, ki ga upravlja vozlišče Instruct.

3. Instruct-ERIC sprejema predloge vseh uporabnikov za dostop do infrastrukture Instruct-ERIC.

4. Instruct-ERIC zagotovi, da prosti dostop raziskovalcev iz ustanov članov vključuje dostop do podatkov, orodij in storitev, ki jih ponujajo centri Instruct. Uporabniki članov lahko zaprosijo za dostop, ki ga financira Instruct-ERIC, do infrastrukture, tečajev usposabljanja, delavnic, konferenc ali drugih dejavnosti, ki jih ponuja in podpira Instruct-ERIC. Dostop do podatkov in orodij je urejen s politikama Instruct-ERIC o upravljanju podatkov in o bioloških pripravkih, v primeru skupnega dela pa s sporazumom med vsemi uporabniki, kot določa člen 27.

5. Uporabniki iz držav, ki niso člani, lahko zaprosijo za dostop prek sistema predlogov. Za akademske ali predkonkurenčne raziskave se za dostop zaračuna akademska pristojbina. Akademske pristojbine se lahko zaračunajo tudi nekomercialnim uporabnikom, ki zahtevajo dostop prek medvladne organizacije in prihajajo iz držav, ki niso člani.

6. Uporabnikom, ki zahtevajo dostop do infrastrukture Instruct za lastniške raziskave, se zaračuna komercialna pristojbina za dostop. V tem primeru podatki, ki so pridobljeni z dostopom, pripadajo uporabniku, ki mu teh podatkov ni treba razkriti ali objaviti.

7. Pri dostopu imajo vedno prednost člani.

8. Uporabniki infrastrukture Instruct-ERIC za nelastniške raziskave soglašajo z objavo podatkov, pridobljenih z dostopom, in podatke dajo na voljo javnosti.

Člen 26

Politika razširjanja

1. Instruct-ERIC je spodbujevalec raziskovalnih dejavnosti in na splošno spodbuja čim bolj prost dostop do podatkov raziskav. Ne glede na to načelo Instruct-ERIC spodbuja visokokakovostne raziskave in prek dejavnosti usposabljanja podpira kulturo „dobre prakse“.

2. Instruct-ERIC na splošno spodbuja raziskovalce k zagotavljanju javne dostopnosti rezultatov raziskav in od vseh uporabnikov zahteva, da ustrezno navedejo Instruct-ERIC kot vir.

3. Politika razširjanja opredeljuje različne ciljne skupine, Instruct-ERIC pa za doseganje ciljne publike uporablja različne kanale, kot so spletni portali, glasilo, delavnice, udeležba na konferencah, članki v revijah, dnevnem tisku in družbenih medijih.

4. V publikacijah, ki so rezultat dejavnosti, ki jih podpira Instruct-ERIC, mora biti navedena podpora osebja in uporaba eksperimentalnih virov Instruct-ERIC.

Člen 27

Politike upravljanja podatkov, intelektualne lastnine in bioloških pripravkov

1. Na splošno imajo prednost načela javnih virov in prostega dostopa.

2. Vsi podatki, pridobljeni z dejavnostmi Instruct-ERIC, bi morali najprej ostati last znanstvenika, ki jih je ustvaril, ali institucije, pri kateri je zaposlen. Glede na prej obstoječe obveznosti, tudi do različnih ustanov, donatorskih agencij ali drugih tretjih oseb, se v zvezi z uporabniki infrastrukture Instruct lahko zahteva, da se pred začetkom dela sklenejo sporazumi o pravicah intelektualne lastnine. Uporabniki so izključno odgovorni za varstvo intelektualne lastnine uporabnikov.

3. Kadar je omogočen dostop do infrastrukture Instruct-ERIC za skupne projekte, uporabniki soglašajo s skupnim lastništvom eksperimentalnih podatkov ali materialov, preden se začne delo na podlagi dostopa. Uporabniki so odgovorni za skupno varstvo intelektualne lastnine vseh uporabnikov v okviru skupnega dela.

4. Instruct-ERIC pripravi smernice v obliki svojih politik upravljanja podatkov in bioloških pripravkov za uporabnike infrastrukture Instruct-ERIC, s katerimi zagotovi, da raziskave, ki se izvajajo z uporabo materiala, dostopnega prek Instruct-ERIC, potekajo v okviru, ki, kolikor to omogočajo veljavni zakoni in predpisi države gostiteljice, priznava pravice lastnikov podatkov in pravice posameznikov do zasebnosti, lastništvo podatkov in orodij, ustvarjenih z dejavnostmi Instruct-ERIC, pa mora biti jasno opredeljeno.

5. Instruct-ERIC zagotovi, da se uporabniki strinjajo s pogoji, ki urejajo dostop, ter da so vzpostavljeni ustrezni varnostni ukrepi za notranje shranjevanje in obdelavo podatkov.

6. Svet določi postopek za preiskavo domnevnih kršitev varstva in zaupnosti ter drugih etičnih vprašanj v zvezi s podatki raziskav.

7. Vse inovacije v zvezi z eksperimentalno tehnologijo, ki izhajajo iz uporabe objekta za dejavnosti Instruct, ostanejo v celoti v lasti objekta gostitelja, če se ta zaveže, da bo morebitno novo izboljšavo svojih eksperimentalnih zmogljivosti ponudil vsem prihodnjim uporabnikom. Če je uporabnik imel pomembno vlogo pri razvoju, se morajo stranke med seboj dogovoriti o skupnem priznavanju dela, ki ga je mogoče izkoristiti.

Člen 28

Politika zaposlovanja

1. Instruct-ERIC lahko zaposluje osebje, ki ga imenuje in razrešuje direktor.

2. Svet odobri kadrovski načrt, ki ga direktor pripravi ob odobritvi delovnega načrta.

3. Direktor svetu vnaprej zagotovi informacije o prostih delovnih mestih in kadrovskem načrtu. Svet odloči, za katera mesta je potrebna njegova odobritev v zvezi z izbranimi kandidati.

4. Izbirni postopki za delovna mesta Instruct-ERIC so pregledni, nediskriminacijski in pri njih se upoštevajo enake možnosti za zaposlitev in pozitivni ukrepi v skladu z veljavnim delovnim pravom. Če se ponudijo pogodbe o zaposlitvi, se pri njih upošteva nacionalna zakonodaja države, v kateri se osebje zaposli.

POGLAVJE 8

TRAJANJE, LIKVIDACIJA, SPORI, DOLOČBE O USTANOVITVI

Člen 29

Trajanje

1. Instruct-ERIC se ustanovi za nedoločen čas. V skladu s členom 30 se lahko likvidira.

Člen 30

Likvidacija

1. Instruct-ERIC se likvidira na podlagi sklepa sveta v skladu s členom 13.

2. Instruct-ERIC takoj, vsekakor pa najpozneje v desetih dneh po sprejetju sklepa o likvidaciji in ponovno ob zaprtju Instruct-ERIC o sklepu uradno obvesti Evropsko komisijo.

3. Sredstva, ki ostanejo po plačilu dolgov Instruct-ERIC, se porazdelijo med člane sorazmerno s seštevkom njihovih letnih denarnih prispevkov v Instruct-ERIC. Obveznosti, ki ostanejo po likvidaciji, vključno s sredstvi Instruct-ERIC, se porazdelijo med člane sorazmerno s seštevkom njihovih letnih denarnih prispevkov v Instruct-ERIC in ne presegajo zneska enega letnega prispevka.

4. Instruct-ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.

Člen 31

Veljavna zakonodaja

1. Delovanje Instruct-ERIC urejajo, po vrstnem redu:

(a) pravo Evropske unije, zlasti uredba o ERIC ter odločitve iz člena 6(1) in člena 11(1) Uredbe;

(b) pravo države gostiteljice, če pravo Evropske unije zadeve ne ureja (ali jo ureja le delno), in

(c) ta statut in njegova izvedbena pravila.

Člen 32

Spori

1. Člani se, kolikor je mogoče, trudijo vse spore, ki lahko nastanejo zaradi razlage ali uporabe tega statuta, poravnati sporazumno.

2. Za spor med člani v zvezi z Instruct-ERIC ali med člani in Instruct-ERIC ter za vse spore, v katerih je udeležena EU, je pristojno Sodišče Evropske unije.

Člen 33

Statut

1. Statut se posodablja in je javno dostopen na spletišču in uradnem sedežu Instruct-ERIC.

2. Vsaka sprememba Statuta se sprejme s soglasno odločitvijo sveta v skladu s členom 13 in pri njej se morajo upoštevati določbe iz člena 11 Uredbe (ES) št. 723/2009 ter postopek za njeno sprejetje.

Člen 34

Določbe o ustanovitvi

1. Ustanovitveno sejo sveta država gostiteljica skliče čim prej, vendar najpozneje v 45 koledarskih dneh po začetku veljavnosti sklepa Komisije o ustanovitvi Instruct-ERIC.

2. Država gostiteljica obvesti ustanovne člane o vsakem posebnem nujnem pravnem ukrepu, ki ga je treba sprejeti v imenu Instruct-ERIC pred ustanovitveno sejo. Če ustanovni član temu ne ugovarja v petih delovnih dneh po obvestilu, pravni ukrep izvede oseba, ki jo ustrezno pooblasti država gostiteljica.

(1) Člen 143(1)(g) in člen 151(1)(b)) (UL L 347, 11.12.2006, str. 1).

(2) Člena 50 in 51 (UL L 77, 23.3.2011, str. 1).

(3) UL L 9, 14.1.2009, str. 12.

PRILOGA 1 Seznam članov in opazovalcev V tej prilogi so navedeni člani in opazovalci ter subjekti, ki jih zastopajo. Direktor posodobi Prilogo 1 po preklicu ali izstopu ali po vključitvi članov ali opazovalcev. Člani Država ali medvladna organizacija Uradni subjekti, ki jo zastopajo Kraljevina Belgija Belgijska zvezna služba za znanstveno politiko (BELSPO) Češka republika Ministrstvo za izobraževanje, mladino in šport (MSMT) Kraljevina Danska Danska agencija za znanost, tehnologijo in inovacije (DASTI) Francoska republika Ministrstvo za nacionalno izobraževanje, visoko šolstvo in raziskave (MENESR) Država Izrael Ministrstvo za znanost, tehnologijo in vesolje (MOST) Italijanska republika Ministrstvo za izobraževanje, univerze in raziskave (MIUR) Kraljevina Nizozemska Nizozemska organizacija za znanstveno raziskovalno dejavnost (NWO) Portugalska republika Inštitut za kemijsko in biološko tehnologijo Nove univerze v Lizboni (ITQB-UNL) Slovaška republika Ministrstvo za izobraževanje, znanost, raziskave in šport Združeno kraljestvo Velika Britanija in Severna Irska Medical Research Council UK (MRC UK)

Opazovalci Država ali medvladna organizacija Uradni subjekti, ki jo zastopajo Helenska republika Grški generalni sekretariat za raziskave in tehnologijo (GSRT) Kraljevina Španija Ministrstvo za gospodarstvo in konkurenčnost (MINECO) Kraljevina Švedska Švedski raziskovalni svet (SRC) Evropski laboratorij za molekularno biologijo (EMBL)

PRILOGA 2 Finančni prispevek Načela Finančni model opisuje projekcije denarnih dohodkov za Instruct-ERIC. Za prvo petletno obdobje Instruct-ERIC se za izračunavanje letnega denarnega prispevka članov in evidentiranje njihovih prispevkov v naravi uporabljajo načela, ki so opisana v nadaljevanju. Svet lahko kadar koli odredi revizijo teh načel. 1. Letni prispevek vsake države članice zajema članarino in prispevek v naravi. 2. Zneske denarnih prispevkov predlaga direktor, ki upošteva navodila izvršnega odbora v skladu s členom 16(5), odobri pa jih svet v skladu s členom 13. 3. Denarni prispevek je namenjen podpori dejavnostim v Instruct-ERIC. 4. Prispevki članov v naravi prek njihovih naložb v centre Instruct, ki se ne bodo merili v denarju, bodo zagotovili objekt za center Instruct, vključno z njegovimi splošnimi tekočimi stroški, ter podporno osebje, ki je potrebno za dejavnosti Instruct-ERIC. 5. Opazovalcem Instruct-ERIC ni treba plačati prispevka, razen kolikor je to potrebno za njihova potovanja na seje in sodelovanje v določenih dejavnostih Instruct-ERIC. 6. Opazovalci in tretje osebe, ki niso člani Instruct-ERIC, lahko v Instruct-ERIC prispevajo na podlagi posebnih dogovorov, ki jih odobri svet. 7. Na podlagi finančnega načrta, ki ga določi svet, mora Instruct-ERIC vsako proračunsko leto prejeti letne prispevke. 8. Vsak član se zaveže petletni članarini, ob upoštevanju člena 7 in v skladu s časovnim načrtom za pregledovanje Instruct, ki je določen v Prilogi 3, hkrati pa soglaša s prihodnjimi zavezami glede financiranja in članstva v skladu s členom 10 in Prilogo 5. Prispevki vključujejo 2-odstotno letno povišanje za kritje inflacije. Denarni prispevek vsakega člana je določen glede na njegovo vključenost v eno od treh nivojskih skupin prispevkov. Skupine (A, B in C) so določene glede na število raziskovalcev v znanosti in tehnologiji (človeški viri v znanosti in tehnologiji) kot delež skupnega delovno sposobnega nacionalnega prebivalstva (1). Nivojske skupine so: (a) skupina A (> 750 000 človeških virov v znanosti in tehnologiji/prebivalstvo države); (b) skupina B (100 000–750 000 človeških virov v znanosti in tehnologiji/prebivalstvo države); (c) skupina C (< 100 000 človeških virov v znanosti in tehnologiji/prebivalstvo države). 9. Prispevki medvladnih organizacij se določijo za vsak primer posebej, kot se dogovori svet v skladu s členom 13, in dosegajo vsaj minimalno tarifo za člana skupine C. 10. Denarni prispevki se določijo v skladu s finančnim modelom in so v prvih petih letih naslednji: skupina A 100 000 EUR pa; skupina B 75 000 EUR pa; skupina C 50 000 EUR pa s prilagoditvami inflacije, kot so prikazane v tej prilogi, v spodnji preglednici. 11. Za zaposlitev osebja vozlišča Instruct so člani pozvani, da predlagajo kandidate. Osebje bo izbrano v skladu s členom 28. Stroške za plače v celoti krije Instruct-ERIC ali član. V slednjem primeru se prispevek v naravi z izrecno odobritvijo sveta odšteje od letnih članarin. Izračunani denarni prispevki (v tisoč EUR) za vsakega člana za prvih pet let članstva v Instruct-ERIC so prikazani spodaj: Letni denarni prispevek 1. leto (1 000 EUR) 2. leto (2-odstotna infl.) 3. leto (2-odstotna infl.) 4. leto (2-odstotna infl.) 5. leto (2-odstotna infl.) Država članica Št. preb. (mio.) # Skupina Raziskovalci kot človeški viri v znanosti in tehnologiji(25–64 let; 2012) (*1) % človeških virov v znanosti in tehnologiji/mio. preb. Min. denarni prispevek Dodatni prispevek, ki se plača na podlagi skupine Skupni denarni prispevek 5-letni skupni denarni prispevek UK 63 495 303 A 1 365 000 2,15 % 50 50 100,00 102,00 104,04 106,12 108,24 520,40 FR 65 276 983 A 930 000 1,42 % 50 50 100,00 102,00 104,04 106,12 108,24 520,40 IT 59 394 207 B 417 000 0,70 % 50 25 75,00 76,50 78,03 79,59 81,18 390,30 BE 11 094 850 B 159 000 1,43 % 50 25 75,00 76,50 78,03 79,59 81,18 390,30 NL 16 730 348 B 152 000 0,91 % 50 25 75,00 76,50 78,03 79,59 81,18 390,30 IL 7 870 000 B 125 920 1,60 % 50 25 75,00 76,50 78,03 79,59 81,18 390,30 CZ 10 505 445 C 91 000 0,87 % 50 0 50,00 51,00 52,02 53,06 54,12 260,20 PT 10 542 398 C 53 000 0,50 % 50 0 50,00 51,00 52,02 53,06 54,12 260,20 DK 5 614 000 C 47 000 0,84 % 50 0 50,00 51,00 52,02 53,06 54,12 260,20 450 650,00 663 676,26 689,79 703,58 3 382,63 Stroški, ki se vključijo v izračun prispevka v naravi za posamezno državo Za vsak center Instruct, ki ga gosti vaša država, izračunajte naslednje stroške sorazmerno glede na delež dostopa, ki se omogoči uporabnikom Instruct (ta je običajno med 10 in 20 %, vendar verjetno poznate svojo lastno ponudbo za sorazmerni dostop): (a) stroški vzdrževanja in popravil instrumentov; (b) stroški za osebje za vodenje/podporo zmogljivosti; (c) drugi tekoči stroški (osnovni stroški objektov, elektrika, voda, notranje podporne storitve itd.); (d) skupna ali delna vrednost elementov sprejemljivega kapitala (novi nakupi) ali nekapitalskih elementov, ki so nujni za zagotovitev infrastrukturnih storitev Instruct. Kat. A (> 750 000 človeških virov v znanosti in tehnologiji) = dodatnih 50 000 ; Kat. B (> 100 000 do 750 000 človeških virov v znanosti in tehnologiji) = dodatnih 25 000 ; Kat. C (≤100 000 človeških virov v znanosti in tehnologiji) = dodatni denarni prispevek 0 (1) Eurostat, http://appsso.eurostat.ec.europa.eu/nui/show.do?wai=true&dataset=hrst_st_nfieocc (področje: znanost, matematika in računalništvo; starost: 25–64 let); podatki IL iz www.oecd.org/sti/msti.htm, kategorije ISCO-3, delež celotne zaposlenosti. (*1) Podatki o človeških virih v znanosti in tehnologiji so iz podatkov urada Eurostat hrst_st_nfieocc za leto 2012. Zaposleni človeški viri v znanosti in tehnologiji s terciarno izobrazbo glede na starost, področje izobrazbe in poklic. (http://appsso.eurostat.ec.europa.eu/nui/submitViewTableAction.do) Znanost, matematika, računalništvo; 25–64 let; podatki za leto 2012. Podatki IL iz www.oecd.org/sti/msti.htm, kategorije ISCO-3, delež celotne zaposlenosti. #številke prebivalstva: http://ec.europa.eu/eurostat/tgm/table.do?tab=table&init=1&plugin=1&pcode=tps00001&language=en.

PRILOGA 3 Merila za pregledovanje centrov Instruct Centri Instruct zagotavljajo infrastrukturo in strokovno znanje, ki določa Instruct-ERIC in predstavlja njegovo jedro. Svet obravnava ustanavljanje novih centrov na podlagi predlogov obstoječih članov ali objavljenega povabila k oddaji prijave. Merila za izbor novih centrov Instruct, ki jih zagotovijo člani, so: — pokazati zavezanost zagotavljanju dostopa do tehnologij in potrebne tehnične podpore, ki sta osrednjega pomena za vizijo Instruct in bistvena za njegov uspeh, — zagotoviti tehnologijo/strokovno znanje na vodilni svetovni ravni ter pokazati dosedanje dosežke pri znanstvenem sodelovanju in pomemben prispevek k zadevnemu raziskovalnemu področju, — dodati vrednost obstoječim centrom, na primer z zagotavljanjem odličnosti na področju tehnologije in strokovnega znanja ali z zagotavljanjem okrepljenih zmogljivosti in izboljšanega dostopa na podlagi zemljepisne lokacije, — biti trdno zavezan zagotavljanju dostopa na dogovorjeni ravni, ki omogoča izvedbo projektov Instruct-ERIC, — imeti podporo države, v kateri je center, ki vlaga prijavo, ali druge agencije za financiranje pri potrebni zavezi za podporo Instruct (npr. na podlagi članstva v Instruct-ERIC, sporazuma o kritju fiksnih tekočih stroškov centra), — imeti izkušnje z integrativnimi tehnološkimi pristopi, biti pripravljen za vseevropsko (znanstveno) sodelovanje in sodelovanje v projektih, ki spodbujajo tehnološki razvoj, — biti pripravljen izpolnjevati politike Instruct-ERIC za projekte v zvezi z Instruct-ERIC. Kakovost infrastrukture, ki se zagotavlja prek obstoječih centrov Instruct, vključno s politiko in postopki dostopa, se vsaj enkrat v vsakem petletnem obdobju pregleda z neodvisnim medsebojnim strokovnim pregledom, tudi ob upoštevanju mnenja NZSO, na podlagi spodnjih meril in na zahtevo sveta v skladu s členom 15. Svet na podlagi tega pregleda v skladu s členom 13 odobri ali ukine centre Instruct in po potrebi spremeni politiko dostopa. Merila za podaljšanje delovanja obstoječih centrov Instruct so naslednja: — zagotavljali so in lahko še naprej zagotavljajo tehnologijo/strokovno znanje na vodilni svetovni ravni ter pokažejo dosežke pri znanstvenem sodelovanju in pomemben prispevek k svojemu raziskovalnemu področju, — omogočali so dostop do tehnologij, za katere dokazljivo obstaja povpraševanje v znanstveni skupnosti, vključno z zagotavljanjem visokokakovostne strokovne podpore, — sodelovali so v programu usposabljanja Instruct in prispevali dejavnosti, ki dodajajo vrednost Instruct-ERIC, — upoštevali so politike in postopke Instruct-ERIC.

PRILOGA 4 Imenovanje direktorja 1. Dolžnosti in odgovornosti direktorja Dolžnosti in odgovornosti direktorja do Instruct-ERIC vključujejo naslednje: Strategija: — zagotavljati strateško vodenje za doseganje čim večje vrednosti partnerstva Instruct, — ugotoviti nove možne člane in partnerje, — ugotoviti in zagotoviti novo financiranje iz zunanjih virov (npr. Evropske unije), — oblikovati in predstaviti razloge za prihodnje osnovno financiranje na podlagi članstva. Upravljanje: — nadzorovati tekoče upravljanje Instruct, — nadzorovati upravljanje in zaposlovanje osebja v vozlišču Instruct. Spodbujanje: — spodbujati delo Instruct na evropski in mednarodni ravni ter v stikih z uradniki znotraj Evropske komisije, s čimer se poskuša zagotoviti njegova močna in pozitivna prepoznavnost. Spremljanje in poročanje: — poročati svetu o napredku, dosežkih in novih priložnostih, — ocenjevati, določati prednostne naloge in obvladovati tveganja pri delovanju Instruct. Izvajati ustrezne ukrepe in po potrebi pridobiti mnenje/pooblastilo sveta. Navzkrižja: — prijaviti vsakršen osebni ali poklicni interes ali imenovanje, ki bi lahko vplivala ali za katera bi drugi lahko menili, da vplivata na njegovo nepristranskost in integriteto pri presojah v imenu sveta. 2. Lokacija Direktor ima pisarno znotraj vozlišča Instruct-ERIC, ki bo predstavljalo uradni sedež Instruct-ERIC. 3. Izbira in imenovanje direktorja Kandidati za mesto direktorja se lahko prijavijo na odprto povabilo k oddaji prijave. Vložniki prijav bodo uvrščeni na ožji seznam in povabljeni na razgovor z izbirno komisijo, ki jo izbere svet. Merila za izbor določi svet. Direktor se imenuje za petletno obdobje z možnostjo podaljšanja. Pogoje za imenovanje, pregledovanje in prenehanje določi svet in so vključeni v poslovnik. 4. Zaupnost Direktor vso nastalo intelektualno lastnino in vse informacije, ki jih prejme kot rezultat dejavnosti Instruct-ERIC, ohranja kot zaupne, razen tiste zadeve, ki so ali postanejo javna last, in take lastnine ali informacij ne razkriva nikomur, razen če lastnik informacij ali svet ne odobrita drugače. 5. Razmerje med direktorjem in strankami Instruct-ERIC Direktor ne deluje niti kot zastopnik uradov, ki zagotavljajo dejavnosti Instruct-ERIC prek centrov Instruct, niti kot zastopnik članov in brez posebne odobritve članov ne sme delovati, sklepati pogodb, prevzemati zavezujočih obveznosti ali odgovornosti ali podpisovati dokumentov v njihovem imenu.

PRILOGA 5 Ocena Instruct-ERIC Direktor proti koncu obdobja financiranja, kot določi svet, pripravi celovito poročilo o preteklih dosežkih in prihodnjih načrtih. To bo vsakemu članu pomagalo, da oceni splošno kakovost, učinek in produktivnost naložbe Instruct ter pravočasno pred začetkom naslednjega obdobja financiranja presodi, ali naj bo še naprej član Instruct. Svet je odgovoren za odobritev podrobnih zahtev poročila in časovnega načrta za odločitve vsakega člana o financiranju. Glavni cilj Instruct-ERIC je omogočiti dostop do vrhunskih tehnologij in spodbuditi inovacije za podporo pri integrativnih pristopih v strukturni in celični biologiji, da se omogoči reševanje perečih vprašanj, ki sicer niso enostavno rešljiva. Poročilo bo moralo članom jasno predstaviti rezultate na podlagi ključnih mejnikov in jim omogočiti, da celovito ocenijo, ali: — je Instruct-ERIC močno prepoznaven v raziskovalnih skupnostih članov (in po možnosti še širše) in ali ima ključno strateško vlogo pri podpori potrebam strukturne biologije, vključno z vplivanjem na razvoj nacionalne infrastrukture, — obstaja dokazljivo povpraševanje po dostopu, ki omogoča odlične znanstvene rezultate, in ali se to upravlja učinkovito, — dostop omogoča, da znanstveniki partnerjev EU zlasti z integrativnimi pristopi z uporabo več tehnologij rešujejo velike izzive v strukturni in celični biologiji ter zagotavljajo znanstvene rezultate, ki jih sicer ne bi bilo mogoče zagotoviti oziroma bi jih brez Instruct težko uresničili, — so na voljo jasni dokazi o znanstvenih rezultatih in učinkih na podlagi tega dostopa, — je Instruct-ERIC pomembno prispeval h ključnim potrebam usposabljanja, — Instruct-ERIC učinkovito sodeluje s tehnološko industrijo pri podpiranju inovacij, — se Instruct-ERIC učinkovito razvija v smeri izpolnjevanja prihodnjih potreb po znanosti in usposabljanju, — Instruct-ERIC še vedno pomembno in odločilno prispeva k raziskovalnemu področju ter ali so glavne naložbe cenovno primerne in ali naj se nadaljujejo, in če je odgovor pritrdilen, v kakšnem obsegu.